Imtella' Mejju 5, 2021 Il-Kummissarju għall-Istandards fil-Ħajja Pubblika kkonkuda li ma kien hemm ebda ksur ta' etika fil-ħatra ta' Jean Claude Galea Mallia bħala ambaxxatur ta' Malta fil-Ghana. Fi stqarrija, intqal li l-Kummissarju għall-Istandards wasal għal din il-konklużjoni wara li kkunsidra ilment li allega li l-ambaxxatur ma messux inħatar għaliex kellu negozju bi sħab ma' persuna oħra minn Malta li kienet tgħix fil-Ghana u kienet imfittxija mill-Pulizija ta' Malta. Ġie allegat ukoll li l-Ministru Carmelo Abela, li dak iż-żmien kien responsabbli għall-affarijiet barranin, messu avża l-Kumitat tal-Parlament dwar il-Ħatriet Pubbliċi dwar ir-rabta bejn l-ambaxxatur u persuna mfittxija mill-pulizija meta ressaq il-ħatra tal-ambaxxatur quddiem il-Kumitat f'Ottubru tal-2018. Intqal li l-Kummissarju sab li kien minnu li l-ambaxxatur kien f'negozju ma' persuna li hija mfittxija mill-pulizija f'Malta. Qal li meta l-ambaxxatur inħatar huwa beda jiżvesti lilu nnifsu min-negozji tiegħu fil-Ghana u jżomm id-distanza mill-persuna li kien fin-negozju magħha. Il-Kummissarju għalhekk ikkonkluda li l-kunflitt ta' interess kien ġie indirizzat u ma kienx hemm raġuni għalfejn il-Ministru Carmelo Abela kellu jsejjaħ lill-ambaxxatur lura Malta. Il-Kummissarju għall-Istandards għamel numru ta' rakkomandazzjonijiet dwar il-proċess tal-ħatra tal-ambaxxaturi. Qal li l-Ministeru għall-Affarijiet Barranin għandu jagħmel skrutinju aktar estensiva ta' kandidati qabel ma jressaq isimhom quddiem il-Kumitat Parlamentari dwar il-Ħatriet. Dan l-iskrutinju għandu jkopri mhux biss aspetti tas-sigurtà iżda anki l-attivitajiet kummerċjali tal-kandidati. Intant, il-Kummissarju għadda kopja tar-rapport tiegħu lill-pulizija għaliex osserva li safejn kien jaf hu, il-pulizija ma ġewx informati li persuna mfittxija minnhom kienet residenti l-Ghana.